Diari Oficial de la Generalitat Valenciana


Sumari del DOGV 7956, del 12-01-2017 (2016/9960)

Resolució de l'adjudicació del programa d'actuació integrada per al desenvolupament de les unitats d'execució número 8, 9, 10 i 11 de Bonrepòs i Mirambell i contestació d'al·legacions.
----------------------------------------------------------------------------------------------------------------------------------------------------------------------------------------

### Dades del document

Número de DOGV
:   7956

Data del DOGV
:   12-01-2017

Secció del DOGV
:   V. ANUNCIS - A) ORDENAMENT DEL TERRITORI I URBANISME

Número del document
:   2016/9960


Data del document
:   25-11-2016

Organisme emissor
:   Ajuntament de Bonrepòs i Mirambell

Tipus de document
:   Resolució

Descriptors 

:   * Bonrepòs i Mirambell
    * pla d'urbanisme
    * administració local

Resolució de l'adjudicació del programa d'actuació integrada per al desenvolupament de les unitats d'execució número 8, 9, 10 i 11 de Bonrepòs i Mirambell i contestació d'al·legacions.  
 [2016/9960]  
El Ple d'aquest ajuntament, en sessió celebrada el dia 23 de novembre de 2016, va adoptar, entre altres, el següent acord la part dispositiva del qual diu:  
Resolució de l'adjudicació del programa d'actuació integrada per al desenvolupament de les unitats d'execució núm. 8, 9, 10 i 11 de Bonrepòs i Mirambell i contestació d'al·legacions.  
Vistes les actuacions que hi ha en l??expedient que s'ha tramitat en aquest ajuntament a instància de l'agent urbanitzador Agrupació d'Interés Urbanístic Braç de Bonrepòs de les unitats d'execució 8, 9, 10 i 11, i considerant els següents antecedents de fet:  
  
I. Per acord plenari de 18 de setembre de 2002, es va acordar aprovar la programació de les unitats d'execució núm. 8, 9, 10 i 11 i adjudicar la gestió indirecta a l'Agrupació d'Interés Urbanístic Braç de Bonrepòs, designant-la com a agent urbanitzador del dit programa.  
  
  
II. L'aprovació i adjudicació del PAI es va publicar en el Butlletí Oficial de la Província de València el dia 22 d'octubre de 2002, núm. 251.  
  
III. Amb data 10 de gener de 2003, es va subscriure conveni urbanístic entre l'Ajuntament i l'urbanitzador, l'Agrupació d'Interés Urbanístic Braç de Bonrepòs, i es va depositar prèviament un aval bancari, per import de 200.872,95 ?, equivalent al 10 % del cost previst de les càrregues d'urbanització. L'Agrupació va depositar davant de la tresoreria municipal un aval bancari de l'entitat Bancaixa, per import de 165.257,97 ?, inscrit en el registre oficial d'avals amb el número 23124683 i un altre aval bancari de l'entitat Banco Popular, per import de 35.614,98 ?, inscrit en el registre oficial d'avals amb el número 0035.  
  
IV. En l'estipulació primera del conveni urbanístic firmat, l'Agrupació es compromet a iniciar l'execució material del programa en el termini d'un any des de l'aprovació i adjudicació d'aquest i la completa execució i conclusió de les obres compreses en el projecte d'urbanització presentat i previstes en el programa d'actuació integrada, en el termini de 18 mesos a comptar de la notificació de l'acord d'adjudicació del programa d'actuació integrada.  
  
V. El projecte d'urbanització de les unitats 8, 9, 10 i 11 es va aprovar en l'acord de programació.  
  
VI. El projecte de reparcel·lació de les unitats d'execució 8, 9, 10 i 11 es va aprovar per acord plenari de data 18 de maig de 2005 i es va procedir a la seua inscripció en el Registre de la Propietat.  
  
VII. Amb data 1 de juny de 2006, es va firmar l'acta de replantejament de les obres de les esmentades unitats d'execució.  
  
VIII. Amb data 21 d'octubre de 2009, es va procedir a la recepció parcial de les obres d'urbanització de les esmentades unitats d'execució, en la qual s'assenyalen que existien les deficiències següents:  
  
Falta executar els capítols de mitjana i baixa tensió, així com els centres de transformació.  
Neteja i agranada de l'actuació.  
Trasllat de nou portatestos prefabricats al límit de la zona de patinatge amb vorera.  
Senyalització vertical desplomada i falta de senyalització horitzontal per a vehicles oficials.  
Eliminació de tanca de l'àmbit.  
Desmuntatge i muntatge de lluminàries de la fatxada on s'ubica el quadre provisional d'il·luminació.  
  
Amb posterioritat es va procedir a esmenar totes les deficiències assenyalades en l'acta de recepció parcial, a excepció de l'execució dels capítols de mitjana i baixa tensió, així com els centres de transformació.  
  
IX. Amb data 7 de març de 2012, l'Agrupació d'Interés Urbanístic Braç de Bonrepòs va presentar projecte refós final de les obres d'urbanització de les unitats d'execució 8, 9, 10 i 11, en el dit projecte es contemplaven tant les obres executades i entregades a l'Ajuntament com les pendents d'executar, que es va aprovar per acord plenari de data 13 de juny de 2012.  
  
Es van presentar recursos de reposició contra el dit acord per l'entitat propietària QSG 5304 EXFRU i per l'entitat afectada pel projecte d'urbanització Frigoríficos Laguarda, SL, que es van estimar parcialment mitjançant acord plenari de data 29 de maig de 2013; es va deixar sense efecte aquell i es va ordenar la retroacció del procediment d'aprovació del referit projecte d'urbanització refós.  
Es va tramitar novament l'aprovació del projecte d'urbanització refós que es va aprovar definitivament el 27 de novembre de 2013.  
  
X. Contra la dita resolució es va presentar recurs de reposició per les entitats MMI 9815 EXFRU i Frigoríficos Laguarda, SL, i contra la desestimació de l'esmentat recurs de reposició es van presentar dos recursos contenciosos administratius, el primer, presentat per la JKD 3898 EXFRU, (procediment ordinari núm. 147/2014) en què es va dictar sentència, que desestimava l'esmentat recurs, i l'altre presentat per Frigoríficos Laguarda, SL (procediment ordinari núm. 150/2014), en què es va dictar sentència, que va estimar aquest; es procedirà una vegada s'aprove la resolució a executar la dita sentència.  
  
XI. Que des de la recepció parcial de les obres d'urbanització, en la data de 21 d'octubre de 2009, es van paralitzar les obres d'urbanització.  
  
  
XII. A la vista de la dita paralització sense justificació per part de l'urbanitzador, es procedeix per part de l'alcalde a sol·licitar informe del tècnic municipal perquè informe sobre l'estat de les obres d'urbanització de les unitats d'execució núm. 8, 9, 10 i 11.  
  
XIII. En virtut d'informe del tècnic municipal, Ignacio Trénor García, de data 18 de febrer de 2015, a requeriment de l'Alcaldia, sobre les obres d'urbanització de les unitats d'execució 8, 9, 10 i 11, s'establia el següent:  
«Amb data 20 de febrer de 2015, es va realitzar inspecció de l'obra per a valorar l'estat en què es trobaven els treballs d'urbanització, i es va confrontar la documentació inclosa en el projecte refós i annexos. En conseqüència, s'emet l'informe següent:  
De la visita efectuada, es comprova que:  
Les obres que es van recepcionar parcialment en data 21 d'octubre de 2009, estan en ús. No obstant això, el conjunt de treballs pendents d'executar des de la dita data, i arreplegats tant en el projecte refós com en els corresponents annexos, no s'han executat en data de hui, i per tant l'obra no es pot recepcionar totalment, per part de l'Ajuntament.  
  
A causa del temps transcorregut, se sol·licita per part de l'Alcaldia i la Secretaria, que com a resum s'indiquen els treballs que falten, per a poder concloure les obres d'urbanització de les mencionades unitats d'execució.  
De la comprovació tant del projecte refós, com annexos i els pressupostos inclosos, a manera de resum, els treballs que faltarien per a poder concloure les obres serien els següents:  
  
Quant a la xarxa de mitjana tensió:  
Connexió i entroncament de les línies  
Retirada dels suports metàl·lics en zelosia existent en l'actualitat  
  
  
Quant als centres de transformació:  
Quant al CT1: certificat d'instal·lació.  
  
Quant al CT2:  
L'obra civil, l'estructura inclòs el tancament, el revestiment exterior, les ferramentes.  
Instal·lació de les cel·les corresponents i connexió de les línies.  
Transformador i ponts de baixa tensió.  
Quadre de baixa tensió i equip de seguretat per al centre de transformació.  
Certificat de la instal·lació.  
  
Quant a la línia de baixa tensió:  
Connexió/desconnexió.  
Certificat de la instal·lació.  
  
Quant a la connexió fins a la CTC Frigoríficos Laguarda:  
Treballs per a realitzar la connexió interior.  
Treballs d'adequació de línia de mitjana tensió.  
Connexió de baixa tensió: desconnexió de l'antiga línia LABT i connexió de la nova LABT amb terminals.  
Conjunt d'assajos oficials segons MT 2.33.15 (09-10) en línia de MT de longitud superior a 50 metres.  
Així com el conjunt de treballs relatius a la previsió de possibles avaries, comprovació i reparació.  
És evident que, sense la realització dels treballs especificats a manera de resum en aquest informe i inclosos en el projecte refós i annexos, no és possible la recepció completa i final de les obres d'urbanització de les unitats d'execució 8, 9, 10 i 11.  
S'estima per part d'aquest que el termini d'execució d'aquestes obres i treballs complementaris és de 5 mesos.»  
  
XIV. En virtut de l'informe tècnic emés, es va procedir a adoptar l'acord de la Junta de Govern Local de 2 de març de 2015, amb registre d'eixida núm. 299 de 13 de març de 2015, pel qual es va requerir a l'urbanitzador perquè en el termini de 5 mesos finalitzara les obres d'urbanització. El dit acord va ser notificat a l'urbanitzador en data 26 de març de 2015.  
  
XV. Una vegada transcorregut el termini concedit a l'urbanitzador perquè finalitzara les obres d'urbanització, per part d'Alcaldia es requerix novament al tècnic municipal, Ignacio Trénor García, perquè emeta nou informe sobre l'estat de les obres d'urbanització de les unitats d'execució 8, 9, 10 i 11.  
  
XVI. Basant-se en l'informe del tècnic municipal emés en data 10 de setembre de 2015, que transcric literalment: «de la visita realitzada in situ el 10 de setembre de 2015, es comprova que el conjunt de treballs pendents d'executar des de la recepció parcial de 2009, no s'han executat, en data de hui.  
- No hi ha justificació tècnica raonable per a la no execució/finalització de les mencionades obres d'urbanització.»  
  
XVII. Per tot això, finalment l'Ajuntament en data 23 de setembre de 2015 adopta acord plenari pel qual s'inicia procediment per a la declaració de caducitat i resolució de l'adjudicació del programa d'actuació integrada de les unitats d'execució núm. 8, 9, 10 i 11, de conformitat amb l'article 29.10 de la LRAU en relació amb l'article 29.13 de la LRAU, per les raons anteriorment exposades, amb confiscació de la garantia constituïda per l'Agrupació d'Interés Urbanístic Braç de Bonrepòs, per a garantir les previsions del programa d'actuació integrada. El dit acord va ser notificat a l'urbanitzador i a tots els propietaris i tercers afectats.  
Es van presentar les següents al·legacions dins del període de tràmit d'audiència que es va concedir als afectats:  
- Pilar Romero Pellicer, en nom i representació de l'Agrupació d'Interés Urbanístic Braç de Bonrepòs, presentada per registre d'entrada en data 11 de novembre de 2015, núm. registre entrada 3757/2015.  
  
- Fermín Laguarda Ferrer, en nom i representació de ZPZ 1351 EXFRU, presentada per registre d'entrada en data 13 de gener de 2016, núm. registre 138/2016.  
  
XVIII. Aquest procediment administratiu va quedar paralitzat des d'aquesta data i no es va dictar cap resolució que posara fi a aquest; per això, per haver transcorregut el termini establit sense haver dictat la dita resolució s'ha de declarar la caducitat de l'expedient, i conseqüentment, l'arxiu d'aquest, en un acte administratiu anterior al que estic informant.  
  
  
XIX. S'emet nou informe per part de l'arquitecte municipal en data 16 de maig de 2016, en el qual es realitza un detall exhaustiu de les partides del projecte refós d'urbanització aprovat per acord plenari de data 13 de juny de 2012, que queden pendents per executar per a poder realitzar la recepció total de les obres d'urbanització de les unitats d'execució núm. 8, 9, 10 i 11, així com els honoraris per direcció d'obra que queden pendents de pagar i d'executar. En concret s'estableix en l'apartat de conclusió de l'informe el següent:  
  
Com a resum de pressupost d'obra a falta de finalitzar es presenta:  
  
  
Capítol   
1 Mitjana tensió 9.034,37  
2 Centre de transformació 1 457,00  
3 Centre de transformació 2 70.411,18  
4 Baixa tensió 3.500,13  
5 LSMT des de CEE fins a CTC Frigoríficos Laguarda 8.636,56  
6 Connexió de servei de BT 400,00  
7 Noves unitats que falten en el contracte 6.000,00  
Incidències Estimació de costos de reparació d'incidències, assajos i posada en marxa 30.397,51  
 Total pressupost 128.836,75  
  
  
  
Com a resum dels honoraris de les diferents assistències tècniques es presenta:  
  
Honoraris SAR Ingeniería pendents 40.200 (sense IVA)  
Honoraris pendents B. Chova 600 (sense IVA)  
Altres costos ATISAE (assistència tècnica SAE) 4.876,30 (amb IVA)  
  
  
XX. Mitjançant acord plenari de data 13 de juliol de 2016, s'incoa procediment per a la resolució de l'adjudicació de la condició d'urbanitzador, i es concedeix audiència a tots els interessats.  
  
XXI. S'ha presentat una única al·legació per part de Fermín Laguarda Ferrer, en nom i representació de FOL 0488 EXFRU, presentada per correu certificat amb sobre obert en data 27 de setembre de 2016, registre d'entrada de l'Ajuntament en data 3 d'octubre de 2016, núm. registre 3062/2016.  
  
Fonaments de dret  
  
1. Normativa aplicable. Quant a la normativa aplicable cal distingir, entre la normativa aplicable al procediment i la normativa substantiva. En matèria de procediment la normativa a aplicar és la vigent en el moment d'iniciar-se el procediment de resolució, és a dir, Llei 5/2014, de 25 de juliol, d'ordenació del territori, urbanisme i paisatge, de la Comunitat Valenciana, amb incidència en dos aspectes importants: un regulat en el paràgraf segon de la seua disposició transitòria quarta que elimina, en els procediments de resolució o pròrroga d'actuació integrada o aïllada, l'emissió del dictamen del Consell Superior de Territori i Urbanisme o òrgan que exercia les seues funcions, com exigia la legislació precedent; i un altre, referit al termini per a resoldre el procediment, que segons estableix l'article 167.3, el termini fixat ara és de sis mesos.  
  
Quant a la normativa substantiva a aplicar, com el programa d'actuació integrada es va aprovar definitivament el 18 de setembre de 2002, és aplicable la Llei 6/1994, de la Generalitat Valenciana, reguladora de l'activitat urbanística, a l'empara del que estableix la disposició transitòria quarta de la Llei 5/2014, de 25 de juliol, de la Generalitat, d'ordenació del territori, urbanisme i paisatge, de la Comunitat Valenciana; s'estableix que:  
«Els programes d'actuació adjudicats amb anterioritat a l'entrada en vigor de la present llei es regiran, quant als seus efectes, compliment i extinció, inclosa la seua duració i règim de pròrrogues, per la normativa que li resultava d'aplicació abans de l'entrada en vigor d'aquesta llei.»  
  
Així doncs, si acudim a la legislació d'aplicació abans de l'entrada en vigor de la Llei 5/2014, haurem d'acudir a la disposició transitòria primera de la Llei 16/2005, urbanística valenciana, en la qual s'assenyala que els procediments urbanístics, siga quina siga la seua denominació o naturalesa, iniciats abans de l'entrada en vigor de la llei, es regiran per la legislació anterior sempre que haguera conclòs el tràmit d'exposició pública. Aquest article cal examinar-lo segons el Decret 67/2006, de 12 de maig, pel qual s'aprova el Reglament d'ordenació i gestió territorial i urbanística, del qual la disposició transitòria tercera assenyala que els procediments de programació en què l'alternativa tècnica i proposició juridicoeconòmica hagueren sigut objecte d'aprovació definitiva amb anterioritat a l'entrada en vigor de la Llei urbanística valenciana, es regiran per la Llei reguladora de l'activitat urbanística (d'ara en avant LRAU).  
A més, l'article 29.13 d'aquesta Llei 6/1994 es remet a les normes rectores de la contractació administrativa, llavors el text refós de la Llei de contractes de les administracions públiques, aprovat mitjançant Reial decret legislatiu 2/2000, de 16 de juny, (d'ara en avant TRLCAP,) i, de forma complementària, hauran d'aplicar-se les previsions de l'article 109 del Reglament general de la Llei de contractes de les administracions públiques, aprovat per mitjà del Reial decret 1098/2001, de 12 d'octubre, quan regula el procediment per a la resolució dels contractes que realitzen les administracions públiques, davant de l'absència en la legislació urbanística de tal regulació procedimental.  
  
2. Conveni urbanístic  
Feta aquesta consideració prèvia, caldria acudir al que estableix l'article 29 de la LRAU, en els seus punts 10 i 13, i al conveni subscrit entre l'agent urbanitzador i l'Ajuntament de Bonrepòs i Mirambell de data 10 de gener de 2003.  
- L'article 29.10 de la LRAU, disposa:  
«[...] L'incompliment del termini d'execució d'un programa determinarà, excepte pròrroga justificada en causa d'interés públic, la caducitat de l'adjudicació. L'adjudicatari que incomplisca els seus compromisos pot ser objecte de les penes contractuals previstes en el propi programa i ser, en casos greus, privat de la seua condició d'urbanitzador.»  
  
- L'article 29.13 de la LRAU, estableix:  
«Las relacions derivades de l'adjudicació del programa es regiran per les normes rectores de la contractació administrativa en el que aquestes no contradiguen allò que s'ha disposat per aquesta llei ni siguen incompatibles amb els principis d'aquesta en els termes que reglamentàriament siguen desenvolupats.  
La resolució de l'adjudicació s'acordarà per l'administració actuant, previ dictamen del Consell Superior d'Urbanisme, que podrà ser instat també per l'urbanitzador. Sense perjudici de les responsabilitats econòmiques que siguen procedents, això determinarà la cancel·lació de la programació i la subjecció de l'àmbit de l'actuació a les previsions de l'article 10. El corresponent acord, a més i quan pertoque, haurà de:  
  
A) Declarar, de conformitat amb el referit dictamen, l'edificabilitat d'aquells solars el propietari dels quals haja contribuït bastant a les càrregues d'urbanització.  
B) Iniciar el procediment per a la reclassificació d'aquells terrenys en què, a causa del que han avançat les obres d'urbanització, siga possible concloure-les en el règim propi de les actuacions aïllades.  
C) Incoar, si es creu oportú, les actuacions necessàries per a acordar una nova programació del terreny en què el nou urbanitzador assumisca les obligacions de l'antic, afectant els béns i recursos resultants de la liquidació de la programació cancel·lada a executar la que la substituïsca o, en qualsevol altre cas, i excepte perjudici per a l'interés públic o tercer sense culpa, disposar:  
1r La devolució de la contribució a les càrregues d'urbanització, efectivament satisfetes i no aplicades a la seua destinació, als propietaris de terrenys on no s'emprendrà una nova programació, prèvia modificació pel mateix procediment seguit per a la seua adopció dels corresponents actes administratius dictats per a l'execució del programa cancel·lat; o  
2n La compensació que siga pertinent als propietaris que hagen contribuït a les càrregues d'urbanització amb càrrec a l'execució de les garanties prestades per l'antic urbanitzador, quan aquesta siga procedent.  
D) Començar, si és el cas, la tramitació dels procediments declaratius de l'incompliment de deures urbanístics que siguen pertinents.»  
  
El conveni urbanístic subscrit amb l'urbanitzador, en la seua clàusula primera, estableix:  
«L'Agrupació es compromet a iniciar l'execució material del programa en el termini d'un any des de l'aprovació i adjudicació d'aquest i la completa execució i conclusió de les obres compreses en el projecte d'urbanització presentat i previstes en el programa d'actuació integrada, en el termini de 18 mesos a comptar des de la notificació de l'acord d'adjudicació del programa d'actuació integrada».  
  
El conveni urbanístic, en la seua clàusula tercera, estableix:  
1. «Per al supòsit d'incompliment del desenvolupament del programa i dels seus projectes, es constitueix aval del 10 % amb el caràcter d'indemnització exigible a l'AIU, sense perjudici de les possibles accions a favor dels perjudicats.  
L'AIU assumeix expressament el règim de penalitzacions previst en l'article 95 i següents del Reial decret legislatiu 2/2000, de 16 de juny, pel qual s'aprova el text refós de la Llei de contractes de les administracions públiques.  
2. L'incompliment per part de l'urbanitzador del termini d'execució del programa determinarà, excepte pròrroga justificada, la caducitat de l'adjudicació, la qual cosa, si és el cas, comportarà la penalitat de la quantitat de la fiança constituïda, sense perjudici de les facultats reconegudes a l'Administració per la legislació vigent».  
  
3. Incompliment obligacions contractuals  
Com ja hem mencionat anteriorment, la LRAU, en l'article 29.13 estableix que les relacions derivades de l'adjudicació del programa es regiran per les normes rectores de la contractació administrativa en el que aquestes no contradiguen allò que s'ha disposat per aquesta llei, ni siguen incompatibles amb els principis d'aquesta en els termes en què aquesta siga desenvolupada. Normativa de la contractació administrativa, a la qual, al seu torn, es remet quant a les penalitzacions per incompliment de la pròpia estipulació tercera punt segon del conveni urbanístic subscrit amb l'agent urbanitzador.  
Com a conseqüència de la remissió feta en el paràgraf primer de l'article anteriorment transcrit, i la disposició transitòria primera per la qual s'aprova el text refós de la Llei de contractes del sector públic, RDL 3/2011, de 14 de novembre, ha de considerar-se el que disposa l'article 111.e) del TRLCAP, normativa vigent, a la firma del conveni urbanístic.  
«Article 111. Causes de resolució. Són causes de resolució del contracte: a) La mort o incapacitat sobrevinguda del contractista individual o l'extinció de la personalitat jurídica de la societat contractista. b) La declaració de concurs o la declaració d'insolvència en qualsevol altre procediment. 16 c) El mutu acord entre l'Administració i el contractista. d) La falta de prestació pel contractista de la garantia definitiva o les especials o complementàries d'aquella en termini en els casos previstos en la llei i la no-formalització del contracte en termini. e) La demora en el compliment dels terminis per part del contractista i l'incompliment del termini assenyalat en l'article 71. 2, lletra d). f) La falta de pagament per part de l'Administració en el termini de huit mesos, d'acord amb l'article 99.6. g) L'incompliment de les restants obligacions contractuals essencials. h) Aquelles que s'establisquen expressament en el contracte. i) Les que s'assenyalen específicament per a cada categoria de contracte en l'articulat d'aquesta llei.»  
Així mateix, cal acudir al que disposa l'article 59 TRLCAP, que estableix que: «Dins dels límits i amb subjecció als requisits i efectes assenyalats en la present llei, l'òrgan de contractació ostenta la prerrogativa d'interpretar els contractes administratius, resoldre els dubtes que oferisca el seu compliment, modificar-los per raons d'interés públic, acordar la seua resolució i determinar els efectes d'aquesta».  
Així, la resolució contractual es configura com una prerrogativa de l'Administració que té el seu fonament, en matèria de contractes ?igual que, en general, en tot l'àmbit del dret administratiu- en la consecució de l'interés públic que subjau en tota actuació de les administracions públiques.  
Segons jurisprudència reiterada del Tribunal Suprem, l'incompliment de les condicions del contracte a l'empara de la Llei de contractes de les administracions públiques faculta l'òrgan de contractació per a la resolució del contracte, sempre que s'acredite en l'expedient l'incompliment de les obligacions per part del contractista «amb l'entitat suficient per a decretar la dita resolució» (STS de 17.05.1995; 17.0.1995; 14.10.1997 i 16.10.1997).  
En suma, a l'acreditar-se l'incompliment reiterat de les obligacions contractuals s'incorre en el supòsit previst en l'article 111 i concordants del TRLCAP, com a causa de resolució per incompliment per part del contractista de les obligacions contractuals essencials, al constar incomplides les obligacions essencials del contracte i en particular l'execució de l'obra per causa imputable a l'adjudicatària.  
  
En concret el conveni urbanístic firmat entre l'Ajuntament i l'urbanitzador, així com l'article 30 LRAU, estableix com a objectius del programa d'actuació integrada el següent:  
A) La connexió i integració adequades de la nova urbanització amb les xarxes d'infraestructures, comunicacions i serveis públics existents.  
  
B) Suplementar les infraestructures i espais públics o reserves dotacionals en el que és necessari per a no minvar ni desequilibrar els nivells de qualitat, quantitat o capacitat de servei existents o desitjables.  
C) Urbanitzar completament la unitat o unitats d'execució que constituïsquen l'objecte del programa i realitzar les obres públiques complementàries necessàries per a complir el que disposen els apartats anteriors, fent tot això amb subjecció a terminis detallats.  
D) Obtenció gratuïta en favor de l'Administració dels sòls dotacionals públics de l'àmbit de l'actuació.  
E) Obtenció gratuïta en favor de l'Administració actuant de l'aprofitament que excedisca del 85 % d'aprofitament tipus o percentatge que legalment corresponga amb destinació al patrimoni públic de sòl.  
  
En aquest cas, les unitats d'execució núm. 8, 9, 10 i 11 no estan connectades i integrades amb les xarxes d'infraestructures, comunicacions i serveis públics existents, perquè les obres d'urbanització no estan executades en la seua totalitat, i falta per executar una part important de la partida d'energia elèctrica, la qual cosa impedeix que les parcel·les resultants del projecte de reparcel·lació aprovat siguen solars.  
Aquest és un incompliment de les obligacions contractuals essencials, que pot ser generador del legítim exercici de la potestat de resolució del contracte i això quan aquesta opció siga la que més convé a l'interés públic. A més el dit incompliment ha de ser rellevant en el sentit que afecte la prestació principal del contracte i que s'exterioritze a través d'una inobservança total o essencial de la prestació. En el cas que ens ocupa, una de les obligacions principals que era connectar la nova urbanització a les xarxes existents i urbanitzar completament les unitats d'execució, açò no s'ha complit i ha estat paralitzada durant llarg temps, i no es poden quedar sense finalitzar les obres d'urbanització de les unitats d'execució núm. 8, 9, 10 i 11, i sense aconseguir la condició de solar totes les parcel·les resultants del projecte de reparcel·lació. En aquest cas, aquesta opció és la que més convé a l'interés públic.  
  
Pertoca, doncs, acordar la resolució, acreditat l'incompliment culpable de l'urbanitzador, en aquest cas, l'Agrupació d'Interés Urbanístic Braç de Bonrepòs, adjudicatària de l'execució i desenvolupament del citat PAI de les unitats d'execució núm. 8, 9, 10 i 11, per la qual cosa l'Ajuntament de Bonrepòs i Mirambell pot exercir la potestat administrativa de resoldre el contracte, justificada al tractar-se d'un incompliment rellevant i que afecta les condicions essencials del contracte (dictàmens 21/1999, de 21 de gener i 263/2000, de 20 de juliol, d'aquest Consell Jurídic i SSTS 14.10.1097 i 16.10.1997).  
  
4. En relació al procediment de resolució, segons el que estableix l'article 109 del Reial decret 1098/2001, de 12 d'octubre, s'estipula el següent:  
1. La resolució del contracte s'acordarà per l'òrgan de contractació, d'ofici o a instància del contractista, amb l'autorització prèvia, en el cas previst en l'últim paràgraf de l'article 12.2 de la llei, del Consell de ministres, i compliment dels requisits següents:  
a) Audiència del contractista per un termini de 10 dies naturals, en el cas de proposta d'ofici.  
b) Audiència, en el mateix termini anterior, de l'avalador o assegurador si es proposa la confiscació de la garantia.  
c) Informe del Servici Jurídic, excepte en els casos previstos en els articles 41 i 96 de la llei.  
d) Dictamen del Consell d'Estat o òrgan consultiu equivalent de la comunitat autònoma respectiva, quan es formule oposició per part del contractista.  
2. Tots els tràmits i informes preceptius dels expedients de resolució dels contractes es consideraran d'urgència i gaudiran de preferència perquè els despatxe l'òrgan corresponent.  
Del tenor literal del precepte, es pot concloure que únicament serà preceptiu el dictamen de l'òrgan consultiu quan el contractista s'opose a la resolució del contracte, per la qual cosa pareix fàcil concloure que no serà procedent l'emissió del dictamen quan no existisca oposició del contractista en el procediment de resolució del contracte.  
En el present expedient no s'ha presentat oposició per part de l'urbanitzador, Agrupació d'Interés Urbanístic Braç de Bonrepòs, en el període concedit de tràmit d'audiència, per això, no s'ha sol·licitat el dictamen del Consell Jurídic Consultiu de la Comunitat Valenciana.  
  
Per la seua banda, l'article 114.1 del RDL 781/1986, pel qual s'aprova el text refós de les disposicions legals vigents en matèria de règim local, disposa que «l'òrgan competent per a contractar segons la llei ostenta també la prerrogativa d'interpretar els contractes administratius i resoldre els dubtes que oferisca el seu compliment. Igualment, podrà modificar, per raons d'interés públic, els contractes celebrats i acordar la seua resolució dins dels límits i amb subjecció als requisits i efectes assenyalats legalment».  
Així doncs, la resolució haurà d'acordar-se per l'òrgan de contractació, Ple de l'Ajuntament, amb audiència del contractista i l'avalador, si és el cas, emissió d'informes tècnic i jurídic municipals, demanant, a més, si es formula oposició, l'emissió de dictamen del Consell Jurídic Consultiu de la Comunitat Valenciana.  
L'article 29.13 de la LRAU exigeix dictamen del Consell Superior d'Urbanisme; no obstant això, la disposició transitòria quarta de la Llei 5/2014 (LOTUP) establix el següent:  
No obstant això, en el procediment de resolució o pròrroga del programa d'actuació integrada o aïllada no s'haurà de sol·licitar dictamen del Consell Superior de Territori i Urbanisme o òrgan que exercia les seues funcions.  
  
5. En relació a la garantia  
Segons disposa l'apartat 8 de l'article 29 de la LRAU, la garantia general que l'urbanitzador ha de presentar davant de l'Ajuntament, no sols garanteix l'execució de l'obra d'urbanització, sinó que aquesta s'estén a un conjunt d'obligacions que han sigut assumides per l'urbanitzador i que s'estén més enllà de l'obligació d'urbanitzar; així el dit precepte disposa:  
«8. Garanties. Tot programa ha d'assegurar el compliment de les seues previsions ja siga per mitjà de crèdit compromés amb càrrec al pressupost d'una administració, o bé amb garantia (financera o real) prestada i mantinguda per l'adjudicatari seleccionat com a urbanitzador, per l'import mínim que reglamentàriament es determine i que mai excusarà la prestació d'aval o fiança per valor mínim del 7 % del cost d'urbanització previst».  
Les previsions del programa d'actuació integrada no són únicament les de realitzar una obra d'urbanització, perquè, com s'infereix del propi precepte article 29 de la LRAU, en relació amb l'article 30, del mateix cos legal, el programa d'actuació integrada té a més altres objectius per a culminar amb el principal de convertir les parcel·les en solar, complint a més les obligacions tant davant de l'administració actuant, com davant dels propietaris afectats per l'actuació urbanística, en la mesura que en tota ella es complisca el principi de la justa distribució de càrregues i beneficis.  
L'urbanitzador del PAI respon davant de l'Ajuntament de complir les dites obligacions i, en el cas que ens ocupa, ens consta la falta de finalització de les obres d'urbanització, en concret, les partides que es detallen en l'informe de l'arquitecte municipal, i la posada en marxa de tota la instal·lació elèctrica, duent a terme totes les reparacions necessàries per la paralització de les obres durant un llarg temps. Doncs bé, les referides responsabilitats han de ser cobertes per l'urbanitzador i la garantia general està a disposició de cobrir la liquidació de les conseqüències de totes i cada una de les obligacions incomplides i dels danys i perjudicis que d'aquestes es produïsquen.  
La determinació dels danys i perjudicis exigeixen una tasca d'inspecció tècnica no sols quant a l'obra ja executada i la seua quantificació sinó a més de determinar l'estat d'aquesta, la seua funcionalitat en condicions adequades i, en definitiva, determinar si l'obra està en condicions de reprendre's o de ser reparada per a això. Així, en l'informe de l'arquitecte municipal, de data 16 de maig de 2016, s'estableix una valoració inicial de l'obra pendent d'executar, així com el pagament dels honoraris per direcció d'obra, necessaris per a poder dur a terme la recepció definitiva de les obres d'urbanització de les unitats d'execució núm. 8, 9, 10 i 11. Aquest és un estudi previ d'aquesta, però l'import final es coneixerà una vegada es realitze la finalització de l'obra.  
  
Així doncs, en aquest cas, s'executarà la garantia, se satisfaran amb càrrec a aquesta tots els costos derivats de les obligacions incomplides per l'urbanitzador, incloses les despeses de gestió necessàries per a concloure el compte de liquidació definitiva, i totes les necessàries per a dur a terme la transformació urbanística dels terrenys subjectes a programació. Així doncs, si una vegada cobertes les dites despeses, existira sobrant, se li tornaria a l'urbanitzador.  
  
6. Efectes de la resolució  
Ha de tindre's en consideració la naturalesa jurídica que, segons reiterada jurisprudència del Tribunal Suprem, té la relació contractual entre l'Administració i l'agent urbanitzador en la LRAU.  
En aquest sentit, la Sentència de la Sala Contenciosa Administrativa del Tribunal Suprem de 6 de juny de 2007 assenyala que aquesta sala i secció del Tribunal Suprem ha declarat en les seues sentències de dates 28 de desembre de 2006 (recurs de cassació 4245/2003 €RJ 2007,405) i 27 de març de 2007 (recurs cassació 6007/2003) ?RJ 2007,3149, que és aplicable a les adjudicacions d'actuacions urbanístiques previstes en la Llei autonòmica valenciana 6/1994, de 15 de novembre, el que disposa la Llei de contractes de les administracions públiques 13/1995, de 18 de maig, i el text refós d'aquesta, aprovat per Reial decret legislatiu 2/2000, de 16 de juny, atés que aquests textos legals constitueixen legislació bàsica sobre contractes administratius d'acord amb l'article 149.1.18a de la Constitució i han incorporat al nostre ordenament intern el propi de la Unió Europea, entre altres la Directiva 93/37/CEE (LCEur 1993, 2560) en matèria de contractes d'obres. La tesi del tribunal sentenciador, al declarar en la sentència recorreguda que l'execució urbanística concedida per l'Ajuntament a l'agent urbanitzador reuneix les característiques d'una obra pública i té la naturalesa pròpia d'un contracte d'obres.  
Vist, doncs, que la relació contractual entre l'Administració i l'agent urbanitzador regulada en la LRAU s'assimila quant a la seua naturalesa jurídica al contracte d'obres, cal afegir que l'article 151 de la LCAP, al regular la resolució del contracte d'obres, en el seu apartat primer assenyala que:  
«La resolució del contracte donarà lloc a la comprovació, mesurament i liquidació de les obres realitzades d'acord amb el projecte, fixant els saldos pertinents a favor o en contra del contractista. Serà necessària la citació d'aquest, en el domicili que figure en l'expedient de contractació, per a la seua assistència a l'acte de comprovació i mesurament».  
Així doncs, una vegada resolt el programa es procedirà a la liquidació del contracte i a la fixació dels saldos pertinents a favor o en contra del contractista.  
Així mateix, amb vista als efectes de la resolució per incompliment culpable del contractista, l'article 113.4 de la Llei de contractes de les administracions públiques (TRLCAP), determina la pèrdua de la fiança, així com indemnitzar l'Administració dels danys i perjudicis ocasionats que excedisquen de l'import de la garantia confiscada. Així ho ha reiterat la jurisprudència (SSTS 04.07.1984; 22.11.1993; 14.05.1995) i la doctrina del Consell Jurídic Consultiu de la Comunitat Valenciana (dictàmens 491/98 i 21/99, entre altres), per la qual cosa la resolució haurà de decretar la confiscació de la fiança depositada pel contractista i, si és el cas, la reclamació de la indemnització que corresponga.  
Així doncs, es procedix a dur a terme la confiscació de l'aval que l'Agrupació d'Interés Urbanístic Braç de Bonrepòs va depositar en la Tresoreria Municipal, en concret un aval de l'entitat Bancaixa, per import de 165.257,97 ?, inscrit en el registre oficial d'avals amb el número 56262597 i un altre aval bancari de l'entitat Banco Popular, per import de 35.614,98 ?, inscrit en el registre oficial d'avals amb el número 0035. Com a conseqüència de l'incompliment de les obligacions assumides per l'urbanitzador, i ja que la garantia definitiva respon del compliment d'aquelles i dels danys i perjudicis ocasionats a l'Administració amb motiu de l'execució del contracte, de conformitat amb allò que disposa l'article 43.2.b del TRLCAP i l'estipulació tercera del contracte subscrit entre aquest, la corporació municipal i la referida agrupació s'haurà de procedir a la confiscació de la fiança depositada a aquest efecte.  
  
7. Altres efectes de la resolució  
En relació amb el pronunciament sobre els apartats A), B) i C) de l'article 29.13 haurà que tindre en consideració la situació en data de hui de les unitats d'execució núm. 8, 9, 10 i 11, les obres d'urbanització es troben executades quasi en la seua totalitat, a excepció de la posada en tensió de les noves xarxes elèctriques de les unitats d'execució, per a desmantellament de les línies aèries prèvies a les obres d'urbanització, la instal·lació d'un centre de transformació i la connexió amb la línia privada de Frigoríficos Laguarda, així com l'execució d'una sèrie d'assajos en la línia de mitjana tensió d'acord amb el projecte d'urbanització refós presentat pel propi urbanitzador, i la realització d'un conjunt de treballs relatius a la previsió de possibles avaries, comprovació i reparació, tot això de conformitat amb els requeriments tècnics i de projectes que la companyia subministradora, Iberdrola, SA, sol·licite, tenint en compte tot el temps que han estat paralitzades les obres.  
  
Cal recordar que les parcel·les resultants del projecte de reparcel·lació apareixen ja inscrites en el Registre de la Propietat; quant a la urbanització, està totalment executada a excepció de la part elèctrica mencionada anteriorment, que impedeix que les parcel·les resultants siguen solars.  
En relació amb la necessitat d'acordar una nova programació, aquesta no seria procedent a causa de l'avançat estat de les obres, però l'Ajuntament podria gestionar directament les obres pendents, amb càrrec a la garantia confiscada.   
  
8. Resultat del tràmit d'audiència  
Es plantegen per Fermín Laguarda Ferrer, en nom i representació de la AOY 7643 EXFRU, les al·legacions següents:  
En primer lloc, planteja que la legislació aplicable no és la LRAU, sinó que s'hauria d'aplicar la LUV i el ROGTU, ja que en el llistat que estableix la disposició transitòria tercera del ROGTU, per a les actuacions que es regiran per la legislació anterior (LRAU), no s'inclou l'extinció/resolució del programa.  
Davant d'aquesta qüestió, cal contestar el següent: encara que en la disposició transitòria tercera del ROGTU no s'especifique expressament en el llistat l'extinció/resolució del programa, s'hauria de considerar inclosa en els apartats c) que regulen la firma del conveni de programació.  
L'incompliment del conveni de programació, ens porta a aplicar la resolució del contracte amb l'urbanitzador, per això, encara que no s'establisca expressament la resolució en el dit llistat es podria realitzar una inclusió d'aqusesta en els citats apartats c i d de la disposició transitòria tercera del ROGTU.  
Perquè si no es realitzara la dita interpretació ocorreria que es trencaria el principi de seguretat jurídica, ja que el programa per al desenvolupament de l'actuació integrada UE 8, 9, 10 i 11 es va aprovar per acord del Ple de 18 de setembre de 2002, i el conveni urbanístic entre l'Ajuntament de Bonrepòs i Mirambell i l'urbanitzador es va firmar el 10 de gener de 2003, és a dir, a l'empara de la LRAU, per això també ha d'aplicar-se a la resolució de l'adjudicació la LRAU, ja que aplicar la LUV implicaria atorgar preferència a una normativa distinta i posterior de la que va seguir la preparació i adjudicació del programa, així com la formalització del conveni que al seu dia es va firmar, la qual cosa trencaria el principi de seguretat jurídica.  
Ens remetem al que estableix el fonament jurídic primer per a justificar la legislació aplicable a la resolució del programa d'actuació integrada de les UE 8, 9, 10 i 11.  
Pel que s'ha argumentat anteriorment, es desestima l'al·legació.  
En segon lloc, se sol·licita que no es confisque totalment la garantia prestada per l'urbanitzador, basant-se en el fet que no hi ha incompliment culpable del contractista sinó que es confisque aquella quantitat que es demostre necessària una vegada que aquesta es determine.  
En contestació a això, cal dir que com ja hem argumentat anteriorment, l'urbanitzador, en aquest cas l'Agrupació d'Interés Urbanístic Braç de Bonrepòs, no ha complit les obligacions contretes amb l'Administració, en la seua condició d'urbanitzador, per mitjà de la gestió indirecta, perquè d'una banda va incomplir els terminis inicials d'execució i a pesar d'això l'Ajuntament li va concedir diversos terminis perquè finalitzara l'obra. D'altra banda, l'urbanitzador no va finalitzar les obres d'urbanització sense que existira justificació tècnica raonable per a la no-execució/finalització de les mencionades obres d'urbanització.  
  
Amb això, s'arriba a la situació de no haver finalitzat les obres d'urbanització i no haver aconseguit la condició de solars totes les parcel·les resultants del projecte de reparcel·lació.  
Per a justificar l'incompliment culpable del contractista, ens remetem al que estableix el fonament jurídic tercer, que estableix l'incompliment de les obligacions contractuals.  
Pel que s'ha argumentat anteriorment, es desestima l'al·legació.  
En tercer lloc, sol·licita que s'aclarisquen els costos i la resta de despeses prèviament a qualsevol actuació, i sol·licita expressament la comprovació que les quotes i derrames ja girades no incloguen despeses pendents d'execució. Així com sol·licita aclariment dels honoraris pendents de pagament a SAR Ingeniería.  
Davant d'aquesta qüestió, se li contesta que després de l'aprovació de la resolució, es durà a terme la liquidació del contracte i es durà a terme un estudi exhaustiu per part de l'Ajuntament dels costos i obligacions assumides per l'urbanitzador i de les quotes i derrames girades als propietaris. Aquesta liquidació es realitzarà una vegada estiga aprovada la resolució i en aquesta es tindran en compte totes les qüestions que planteja Fermín Laguarda Ferrer en aquesta al·legació.  
En aquest punt ens remetem a l'apartat sisé dels fonaments jurídics que estableix que la liquidació serà posterior a la resolució.  
Allò que s'ha plantejat per l'al·legant s'estudiarà en el moment procedimental oportú.  
Basant-se en el que s'ha argumentat, es desestima l'al·legació.  
En quart lloc, planteja que ha de reconéixer-se a favor seu una indemnització que quedava pendent de pagament per plantacions i instal·lacions, en virtut d'acord de data 17 de desembre de 2007, entre l'Agrupació i Fermín Laguarda Ferrer.  
En contestació a això, s'estableix el mateix que en l'apartat anterior, que aquesta qüestió forma part de la liquidació del contracte de programa d'actuació integrada. Per tant, es resoldrà en el moment procedimental oportú. Basant-se en el que s'ha argumentat, es desestima l'al·legació.  
En cinqué lloc, se sol·licita novament còpia dels informes que consten en l'expedient.  
En contestació a això, s'estableix que se li facilitarà còpia d'aquests.  
  
Basant-se en el que s'ha argumentat, s'estima l'al·legació.  
Vist, així mateix, l'informe de data 11 de novembre de 2016, emés per Ana María Ballester García, com a advocada assessora d'urbanisme.  
  
  
Basant-se en tot això, el Ple d'aquest ajuntament adopta l'acord següent:  
  
Primer. Desestimar les al·legacions formulades per Fermín Laguarda Ferrer, en nom i representació de l'entitat OKG 6254 EXFRU, excepte la de facilitar còpia dels informes que consten en l'expedient, que s'estima. Tot això pels motius exposats en els fonaments jurídics del present acord.  
  
Segon. Resoldre l'adjudicació del programa d'actuació integrada per al desenvolupament de la UE 8, 9, 10 i 11 a l'Agrupació d'Interés Urbanístic Braç de Bonrepòs pels motius exposats en els fonaments jurídics del present acord, i en concret, per l'incompliment dels terminis d'execució de les obres d'urbanització, així com de la resta d'obligacions essencials del contracte.  
  
Tercer. Executar les garanties presentades per l'Agrupació d'Interés Urbanístic Braç de Bonrepòs, en relació al programa per al desenvolupament de les unitats d'execució 8, 9, 10 i 11, per incomplir l'urbanitzador les obligacions essencials establides en el programa, quedant afectes a l'execució de les obres necessàries per a la recepció definitiva de les obres d'urbanització de les referides unitats i a la realització de les actuacions de gestió urbanístiques pendent per a la culminació del procés de reparcel·lació fins a l'aprovació del compte de liquidació definitiva, així com al compliment de qualsevol tipus d'obligacions i compromisos assumits per l'agent urbanitzador.  
  
Quart. En relació amb la necessitat d'acordar una nova programació, aquesta no seria procedent per l'avançat estat de les obres, però l'Ajuntament podria gestionar directament les obres pendents per a la conversió en solar de les parcel·les resultants del projecte de reparcel·lació de l'àmbit aprovat, amb càrrec als avals confiscats constituïts per l'agent urbanitzador.  
  
Cinqué. Iniciar expedient de liquidació, complementari a l'expedient de resolució, en el que es realitzarà una comprovació i mesurament de les obres executades, així com un estudi i comprovació dels costos girats per l'urbanitzador i les quotes i derrames assumides pels propietaris. Així mateix, es procedeix a la determinació dels possibles danys i perjudicis que l'Ajuntament de Bonrepòs i Mirambell haja pogut patir com a conseqüència de l'incompliment de l'agent urbanitzador, i requerir per a això als serveis tècnics municipals que emeten un informe de valoració respecte d'això.  
  
Sisé. Ordenar la publicació del present acord en el Diari Oficial de la Generalitat Valenciana, prèvia comunicació al Registre de Programes d'Actuació de la conselleria.  
  
Seté. Notificar el present acord a l'urbanitzador, Agrupació d'Interés Urbanístic Braç de Bonrepòs, a les entitats avaladores, als propietaris afectats i a qui puga resultar interessat en el present expedient.  
  
  
Bonrepòs i Mirambell, 25 de novembre de 2016.- L'alcalde: Rubén Rodríguez Navarro.